b'\n_START_ARTICLE_\nMartti Seilo\n_START_PARAGRAPH_\nMartti Anselm Seilo (18. hein\xc3\xa4kuuta 1903 Viipuri \xe2\x80\x93 26. helmikuuta 1963 Helsinki) oli suomalainen n\xc3\xa4yttelij\xc3\xa4 ja oopperalaulaja, joka tunnettiin monista sivurooleista, mm. Pekka Puup\xc3\xa4\xc3\xa4 -elokuvista. Kaljup\xc3\xa4inen Seilo n\xc3\xa4ytteli usein vahvat silm\xc3\xa4lasit p\xc3\xa4\xc3\xa4ss\xc3\xa4 psykiatria, erilaisten l\xc3\xa4hetyst\xc3\xb6jen j\xc3\xa4seni\xc3\xa4 tai degeneroituneita aatelismiehi\xc3\xa4. Ainoa suurempi rooli oli elokuvaohjaaja Kulps elokuvassa Kummituskievari (1954). H\xc3\xa4net palkittiin vuonna 1953 Pro Finlandia -mitalilla._NEWLINE_Martti Seilo aloitti uransa n\xc3\xa4yttelij\xc3\xa4n\xc3\xa4 Viipurissa ja Tampereella sek\xc3\xa4 1930-luvulta alkaen Suomen Kansallisoopperassa, kuuluen sen kantaviin voimiin. Laulajataustastaan huolimatta Martti Seilo ei elokuvarooleissa juurikaan laulanut. Poikkeuksia ovat elokuvassa "Onni py\xc3\xb6rii" oleva parodinen kohtaus, jossa Seilo esitt\xc3\xa4\xc3\xa4 paisutellen kaikkine oopperalaulajan maneereineen p\xc3\xa4tk\xc3\xa4n humppaa "V\xc3\xa4liaikainen" sek\xc3\xa4 elokuvan Pekka Puup\xc3\xa4\xc3\xa4 kes\xc3\xa4laitumilla humalainen duettokohtaus Erkki Uotilan kanssa. H\xc3\xa4nen \xc3\xa4\xc3\xa4nt\xc3\xa4\xc3\xa4n ei ole tallennettu my\xc3\xb6sk\xc3\xa4\xc3\xa4n \xc3\xa4\xc3\xa4nilevylle. Seilo alkoi kaljuuntua jo 20 vuoden ik\xc3\xa4isen\xc3\xa4.'